Ni sa yadra tale na lewe i Viti
Ki vua na i liuliu ni mataivalu
Commodore Josaia Voreqe Bainimarama,
I saka,
au kila ni o au e dua wale ga na cauravou i taukei ka na sega sara ni na bibi na noqu i vola ena mataka vinaka ni siga nikua.
Ia au kila niu na vosa tiko qo au na vosa tiko ena vukudra na i wase levu ni cauravou kei na goneyalewa i taukei ka keimami sega ni duavata kei na nomudou veiliutaki na matanitu kei na mataivalu. Oqo e sega ni i vola ni veicoqacoqa, ia, e i vola ni vakamamasu, vakatakekere, mo dou vakalesuya na veliutaki ka me sautu tale kina na noda vanua. Au kila ni na levu na vakasala o ni rogoca tiko nikua, mai na mawi kei na i matau, ia, au kerea walega mo ni na solia walega e dua na nomuni gauna lekaleka mo ni rogoci au kina. Baleta ni na cava e dua na siga ena cava tiko ga kei na dina qo ni o kemuni e nomuni nai otioti ni vakatulewa ena i tikotiko ni mataivalu.
Na veivosoti e ka rawarawa sara. Na tiko lomavata e ka rawarawa sara. Ke sa mate rawa na Karisito me bokoci kina na noda i valavala ca, e sega sara ni dua na kena dredre me yaco kina na veivosovosoti ena noda vanua ena vuku ni veika sa mai yaco. Oqo na noda vanua. Eda lewa tu ga o keda na i taukei. Na kena dina e tiko ga vei kemudou ena nomudou dabe ka veitalanoa kei iratou na lewe ni Bose Levu Vakaturaga vaka tale ga kina kei ira na lewe ni vanua ka vakauasivi sara ko iratou na matavuvale nei ira ka ra sa mai vakaleqai. Dou nanumi Viti. Dou nanuma na kawa i taukei. Dou nanumi keimami.
Me da kakua ni vakabalavutaka na veivosaki. De da na qai veivutuni sa bera.
fij_Latn fij_Latn fij_Latn pap_Latn fij_Latn fij_Latn fij_Latn fij_Latn